Catarroja reprén el cicle «Dos poetes com nosaltres» amb un primer recital dedicat a Joan Fuster
18 febr. 2022

L'Ajuntament de Catarroja a través de la regidoria de Cultura prepara la setena edició d'un dels cicles més seguits per la comunitat literària de l'Horta Sud, «Dos poetes com nosaltres». La primera sessió de les set previstes dins del programa de 2022 tindrà lloc el dimarts 22 de febrer, amb la participació d'Enric Majó, Manuel Molins i Rosana Pastor, els qui portaran els poemes de Joan Fuster a l'escenari del Teatre Auditori de Catarroja, lloc on es desenvoluparan aquests recitals literaris fins al mes de novembre.

“Tornem en la setena edició del cicle «Dos poetes com nosaltres» amb una aposta important dins de l'any Joan Fuster, amb un recital de poemes i textos de l'autor, amb tres veus d'un gran nivell per a recordar la figura d'un dels grans referents de la cultura valenciana. Un any més volem agrair l'esforç dels participants i sobretot de la direcció de la Biblioteca de Catarroja que s'ha encarregat de confeccionar el programa”, conclou Dolors Gimeno, regidora de Cultura.

El programa inclou poetes de diverses parts de l'Estat i el nostre territori. Així doncs, la següent representació tindrà lloc el 29 de març amb la participació de Bernardo Atxaga des d'Euskadi. El 26 d'abril ens visitaran els poetes catalans David Castillo i Teresa Colom, el 31 de maig, també des de Catalunya arribaran al TAC, Laia Martínez i Blanca Llum. Les valencianes Alba Camarasa i Aina Garcia recitaran el seu poemari el 29 de juny, mentre que tancarà la 7a edició de «Dos poetes com nosaltres», el portugués Joâo Rasteiro, el 25 d'octubre, i Miquel Desclot, juntament amb Joan Navarro, el 29 de novembre.

Tots els recitals són, en les dates indicades, a les 19 hores en el Teatre Auditori de Catarroja amb entrada gratuïta fins a completar l'aforament del recinte.